રાહુલનું આગમન સાચકલું છે કે કેમ એ વિશે શંકા ઉઠાવવા પાછળ કારણ છે. રાહુલ ગાંધી છેલ્લાં નવ વર્ષથી કૉન્ગ્રેસની અંદર નંબર ટૂનું સ્થાન ધરાવે છે એટલે તેમના ઉપાધ્યક્ષ બનવાથી કોઈ ફરક નથી પડતો. પ્રશ્ન તેમના સ્વભાવનો છે. કોઈ ને કોઈ કારણે રાહુલ ગાંધી જવાબદારીથી દૂર ભાગતા રહ્યા છે. માત્ર જવાબદારીથી નહીં, સંકટના સમયે પણ તેઓ આગળ આવવાનું ટાળે છે. જેમ કે ગયા વર્ષે અણ્ણા હઝારેના આંદોલન વખતે સરકાર પ્રચંડ દબાવ હેઠળ હતી ત્યારે રાહુલ ગાંધી ક્યાંય નજરે નહોતા પડ્યા. તેમનું એ સમયે લોકસભામાં કરેલું પ્રવચન પણ ખાસ વખાણવાલાયક નહોતું. વાસ્તવમાં રાહુલ ગાંધીએ ક્યારેય વિવિધ બાબતોએ નીતિ-વક્તવ્ય આપ્યું જ નથી. બીજી બાજુ ઉત્તર પ્રદેશ અને બિહાર વિધાનસભાની અઘરી ચૂંટણીનો એકલે હાથે પડકાર ઝીલવાની હિંમત પણ તેઓ બતાવી શકે છે. રાહુલ ગાંધી આમ કેમ વર્તે છે એ એક કોયડો છે.